
Denise N. Wheatley

elsker historier med en lykkelig slutt. Romanene hennes dekker hele det romantiske spekteret, og hun streber etter å skrive underholdende bøker som treffer leseren i hjertet. Hun har en bachelorgrad i engelsk fra University of Illinois. Når Denise ikke skriver, liker hun å se på krim på TV og chatte med leserne sine.

 


Til min mor, Donna,

som betyr alt.


Prolog

Evas mobiltelefon vibrerte i den svarte satengclutchen hennes. Hun trakk den raskt frem og forventet å se navnet til forloveden på skjermen. Men det var Amanda, hennes venninne og kollega på Black Willow Medical Clinic, som ringte for tredje gang.

«Hei», hvisket Eva. «Jeg kan ikke snakke nå. Jeg skal til å …»

«La meg gjette. Deltar du på enda et forseggjort valgkamparrangement med din kjekke, kommende senatorforlovede?»

«Nei, ikke i kveld. Kyle og jeg skal faktisk ha en rolig middag på Chateau Eilean.»

«Den hotteste restauranten i hele Iowa? Bare dere to?»

«Ja, kan du tro det? Bare oss to. Vi har ikke hatt en date på månedsvis.»

Eva stoppet foran et antikt gullspeil inne i slottets lobby og glattet på de lange, lyse lokkene, før hun strammet beltet på den røde omslagskjolen. Hun visste ikke om det skyldtes de tre ukentlige spinningtimene eller stresset med bryllupsplanleggingen, men hun hadde gått ned i vekt. Uansett måtte brudekjolen bli tatt inn noen centimeter ekstra etter den siste prøvingen.

«Jeg skulle ønske at denne kvelden kunne handle om å gjenopplive romantikken som har kommet i bakgrunnen på grunn av den travle hverdagen vår», fortsatte Eva. «Men jeg må bruke denne sjeldne tiden alene med Kyle til å legge siste hånd på planene for den store dagen. Nå må jeg legge på. Jeg ringer deg senere.»

Hun kikket på klokken og innså at hun var et kvarter forsinket.

Bra. La Kyle vente på meg for en gangs skyld …

Selv om hun jobbet hardt for å holde seg til timeplanen og være presis når det var mulig, var det Kyle som alltid kom for sent nå for tiden, takket være de uforutsigbare kampanjeaktivitetene hans.

«God dag», sa Eva til vertinnen. «Mitt navn er Eva Gordon. Jeg skal møte Kyle Benson til middag. Reservasjonen skal stå i hans navn.»

Den modelltynne kvinnen førte Eva gjennom den viktorianske spisesalen til et bord nær vinduet. Det var tomt. Ingen Kyle.

Sent ute. Som vanlig.

En servitør kom bort idet hun satte seg ned.

«God kveld, doktor Gordon. Kan jeg tilby deg noe å drikke mens du venter på Mr. Benson? Et glass vin, kanskje?»

«Et glass cabernet sauvignon ville vært perfekt. Takk skal du ha.»

Hun så på klokken sin. Tjue minutter over sju. Reservasjonen deres var klokken sju. Kyle hadde verken ringt eller sendt tekstmelding.

Eva sendte ham en melding og spurte når han kom, og så seg rundt i det vakre spisestedet. Lysekroner i krystall hang fra det hvelvede taket. Intrikate utskjæringer omkranset de kremfargede treveggene, som var prydet med gamle oljemalerier. Stoler med blått silkestoff matchet gardinene som hang fra de buede karnappvinduene.

Bankfolk, advokater og politikere hygget seg med god mat og drikke. Eva fikk vann i munnen av synet. Hun hadde ikke spist siden frokost.

Akkurat idet hun sjekket telefonen igjen, oppsto det tumulter ved inngangen.

Eva så på mens Kyle kom slentrende gjennom restauranten og stoppet ved praktisk talt hvert eneste bord på vei til deres.

Den kjekke, tidligere fotballspilleren på en nitti som var blitt politiker, var vanskelig å overse. Filmstjernesmilet hans kunne lyse opp en nattehimmel. De mandelformede, brune øynene hans danset når han snakket om sine planer om å forandre verden. Hans varme væremåte fikk folk til å føle at de var de eneste som betydde noe.

Slottets bestyrer skyndte seg bort og håndhilste på Kyle. «Det er flott å se deg her i kveld, Mr. Benson. Så, hva synes du? Er dette den beste kvelden i uken for å komme ut og omgås Black Willows elite, eller hva?»

«Det er det absolutt. Jeg har allerede fått øye på flere potensielle donorer.»

«Lykke til med det», sa bestyreren. «Hvis det er noe jeg kan gjøre for deg, må du ikke nøle med å si fra.»

«Det skal jeg gjøre, Douglas. Takk skal du ha.»

Kyle kikket bort på Eva, smilte og vinket som om han skulle til å holde en seierstale.

«Hei, kjære», sa han da han endelig nådde bordet deres. «Beklager at jeg er sen.»

Hun bøyde nakken for å få et kyss, til tross for at hun var litt irritert. Kyles lepper streifet så vidt kinnet hennes, før han hilste på en gruppe menn som satt i nærheten.

La det gå. Ikke start kvelden med en sur tone.

«Jeg hadde tenkt å bestille forretter», sa Eva, «men jeg klarte ikke å bestemme meg. Alt ser så godt ut.»

«Vel, jeg er glad du ikke gjorde det. Jeg kan ikke bli lenge. Jeg må tilbake til kontoret snart. Det begynner virkelig å bli travelt.»

«Men hva med middagen?»

«Jeg har bare en halvtime. Akkurat nok tid til å ta en rask drink.»

Eva kastet menyen til side. «Hva er det som er så viktig at du dropper det jeg trodde var en spesiell kveld for bare oss to?»

«Et møte med kampanjelederen min. Stan har lagt til en tale i kalenderen min som jeg må forberede meg på. Det skjer i morgen tidlig nede på ordførerens kontor. Dette er en stor sak for meg, Eva. Og stor eksponering. Flere medier vil være der. Jeg må være klar.»

Hun åpnet munnen for å si noe, men ble avbrutt da servitøren kom med vinen hennes. Mens Kyle bestilte en whiskey sour, tok Eva frem en bunke med bilder av blomsterarrangementer.

«Kan vi i det minste se på arrangementene som Louise har satt sammen til bryllupet?» Hun skjøv et bilde foran ham. «Jeg elsker dette. Krystallvasen er nydelig. Og de ulike nyansene av rosa pioner med eukalyptus i, er helt perfekt. Men jeg liker også tanken på å holde det tradisjonelt og bruke roser. Eller kanskje til og med callaliljer. Hva synes du om det?»

Kyle forble taus, for opptatt med å skrive en melding til å svare.

«Unnskyld meg,» sa Eva stivt. «Kan jeg i det minste få de tretti minuttene jeg har fått tildelt til å fullføre disse planene? Vi kommer til å ende opp med en blomsterløs seremoni hvis vi ikke tar en beslutning og bestiller …»

Han holdt opp en finger. «Et øyeblikk. Jeg må godkjenne et par viktige punkter som Stan mener jeg bør legge til i talen min.»

Eva slapp bunken med bilder og svelget flere slurker vin. Sinnet steg i henne, og hun var nær ved å foreslå at de skulle droppe bryllupseremonien og heller utveksle løfter på tinghuset når valget endelig var over.

Kyle la ikke telefonen til side før servitøren kom med drinken hans. Han tok en stor slurk.

«Jeg tror jeg kommer til å gå litt utenfor manus i talen min, ta med et par punkter om utdanningsinitiativene mine. Jeg kan ta opp hvordan foreldre bør få læreplaner, og foreslå at det arrangeres innsamlingsaksjoner i løpet av året til støtte for ulike stipendprogrammer. Hva synes du om det?»

Eva pustet langsomt ut. «Jeg synes det er gode ideer, Kyle. Men kan vi ikke bare bruke noen minutter på å se på blomsteroppsatsene og velge dem vi vil ha …»

Mobiltelefonen hans pep. Han grep den og begynte å skrive igjen.

«Kyle!» sa Eva, høyere enn hun hadde tenkt.

Flere av gjestene snudde seg og stirret.

Kyle kastet et blikk på bordene i nærheten og smilte fårete, før han sendte Eva et blikk. «Kan du være så snill å snakke litt lavere?»

«Unnskyld. Jeg skulle bare ønske du kunne rive deg løs fra telefonen og høre på meg for en gangs skyld. Jeg forstår at du har arbeid å gjøre, men det har jeg også. Jeg forlot klinikken tidlig for å være her med deg. Du kan i det minste hjelpe meg med planleggingen. Jeg har gjort det meste på egen hånd. Litt innspill hadde vært fint.»

Han så ned, og Eva satt taus og ventet på at han skulle se på blomsterdekorasjonene.

«Jeg kan ikke gjøre dette», mumlet han i stedet.

Hun strakte seg bort og kjærtegnet armen hans. «Kom igjen, Kyle. Selvsagt kan du gjøre dette. Jeg har snevret inn valgene til fire. Alt du trenger å gjøre, er å velge ett. Når det gjelder talen din, kommer du til å gjøre det bra, akkurat som du alltid gjør.»

«Jeg snakker ikke om blomsteroppsatser, Eva», snerret han og trakk seg bort fra henne. «Eller talen min. Jeg snakker om oss. Jeg kan ikke gjennomføre dette.»

Hun stirret på ham med store øyne, sikker på at hun hadde misforstått ham.

«Jeg er lei for det», fortsatte Kyle lavt. «Men dette er … dette er for mye. Jeg kan ikke både drive en vellykket valgkamp, vinne valget og gifte meg med deg. Så jeg tror vi bør avlyse bryllupet.»

Alt rundt Eva ble uklart, bortsett fra det mutte uttrykket hans. Hun satt stille og ventet på at han skulle si at han tøyset. Men det gjorde han ikke. Han fortsatte bare å nippe til drinken sin mens han unngikk å se på henne.

«Vent litt», sa hun med en stemme som skalv av sjokk. «La meg få dette på det rene. Du forteller meg at du vil avlyse bryllupet vårt på grunn av et valg du allerede ligger an til å vinne?»

«Kan du senke stemmen? Folk ser på oss.»

«Kyle, du har nettopp avsluttet forholdet vårt, og du er bekymret for hvem som ser på oss? Å, men vent. Hvorfor er jeg overrasket? Du har alltid vært besatt av imaget ditt. Det er alt som betyr noe for deg. Til helvete med virkeligheten. Så lenge du holder fasaden, er alt bra.»

«Ok», sa han og skjøv seg bort fra bordet. «Jeg skal avslutte denne samtalen nå, før det blir stygt.»

«Å, stol på meg. Ting kan ikke bli styggere enn de allerede er. Takk, Kyle.»

«Takk? For hva da?»

«For at du har kastet bort de siste fem årene av livet mitt!» snerret hun, før hun stormet ut av restauranten.

Sinnet strømmet gjennom Eva da hun løp mot bilen. Men under sinnet lå smerten og forvirringen over å vite at en så stor del av livet hennes var over, og at hun for første gang noensinne ikke hadde noen anelse om hva fremtiden ville bringe.

*

Eva gikk frem og tilbake over det mørke tregulvet i den elegante toromsleiligheten sin. Hun stoppet ved skrivebordet, satte seg ned i stolen og logget seg inn på nettdagboken sin. Mens hun ventet på at den skulle åpne seg, dukket det opp en annonse.

Ordene Ser du etter en forandring? blinket over skjermen med fete, røde bokstaver.

«Ja, for søren, jeg er ute etter forandring.»

Eva klikket på annonsen og lente seg nærmere, mens hun med sammenknepne øyne leste detaljene.

Hallo! Jobber du innenfor det medisinske feltet? Hvis ja, er du interessert i å gjøre en endring? Hvis svaret er ja, har vi en spennende mulighet for deg! Fremont General Hospital i Las Vegas søker etter vikarer til neonatal-, stråle-, intensiv- og akuttmottaksavdelingene våre.

«Et vikariat på akutten?» mumlet hun og dobbeltklikket på knappen for akuttmottaket. Et nytt skjermbilde åpnet seg.

Fremont General Hospitals toppmoderne akuttmottak er et intenst miljø med høyt tempo, der ansvaret er like stort som belønningen. Vi søker etter en erfaren akuttlege med inngående kjennskap til aktuelle medisinske behandlinger og prosedyrer. Du må være opptatt av detaljer og ha utmerkede analytiske og kommunikative ferdigheter. Hvis du trives med fascinerende og givende opplevelser, og har evnen til å tenke og handle raskt, så klikk på lenken nedenfor for å søke!

Evas fingertupper svevde over tastaturet. Hun så for seg alle de nysgjerrige blikkene hun ville bli utsatt for når den lille byen deres fikk nyss om at bryllupet deres, som var blitt kalt «tiårets begivenhet», var blitt avlyst. Kampen for å reparere det knuste hjertet, sammen med ydmykelsen, ville være uutholdelig.

Hun hadde alltid gjort det rette. Fulgt i farens fotspor ved å bli en topplege på sitt felt. Hun hadde fulgt morens brennende ønske om at hun skulle gifte seg godt, ved å bli sammen med Kyle kort tid etter at han var blitt kåret til Black Willows mest ettertraktede ungkar, og deretter takket ja til frieriet hans. Det hadde fungert for Eva, i hvert fall en stund.

Da hun og Kyle møttes på et veldedighetsarrangement for fem år siden, følte Eva at han kunne være mannen for henne. Sjarmen hans, karismaen hans, måten han tilsynelatende forgudet henne på … det tok ikke lang tid før Eva forelsket seg. Men etter hvert som Kyles politiske karriere begynte å blomstre, visnet forholdet deres. Han fokuserte utelukkende på jobben, noe som fikk ham til å ønske seg mer av det profesjonelle rampelyset, og dermed mindre tid sammen med henne. Eva hadde trodd at frieriet hans ville føre til en ny start for dem begge. Da ingenting forandret seg, lurte hun på om Kyle virkelig ønsket å gifte seg, eller om han bare ville ha en vellykket akuttlege ved armen.

Hun hadde ikke kommet noen vei ved å spille safe for å blidgjøre andre. Nå var det hennes tur til å gjøre ting på sin måte, tenkte hun, klikket på lenken og fylte ut søknaden.


1

Første måned

«Her er vi, doktor Gordon.»

Evas stirret ut av vinduet i Teslaen og betraktet Fremont General Hospitals reflekterende vinduer og hvite murfasade.

Oppkjørselen var full av aktivitet. Biler og utrykningskjøretøyer manøvrerte seg rundt en vakker hage fylt med eksotiske sukkulenter. En jevn strøm av gjester, pasienter og sykehusansatte strømmet inn og ut av de automatiske glassdørene. Det var langt fra klinikken hennes hjemme.

Leggmusklene skalv da hun steg ut av drosjen. Hennes første dag på jobb, til og med i en ny storby, hadde fått hele nervesystemet hennes til å gå i spinn.

Hva i all verden har jeg rotet meg opp i?

De siste to ukene hadde vært en virvelvind. Til tross for at hun spontant hadde søkt på Fremont Generals midlertidige stilling på akuttmottaket, hadde Eva slitt med å komme seg etter bruddet. Hun hadde unngått alle sosiale sammenkomster og begravd seg i arbeid, mens hun stadig oppdaterte e-postboksen i håp om å høre fra Fremonts direktør.

Det tok fem dager før hun fikk vite at søknaden var akseptert og at hun hadde fått jobben. Siden da hadde hun måttet trøste sjefen sin, som ble fortvilet da hun fikk høre at Eva skulle ta permisjon, ta farvel med familie og venner og reise til Las Vegas, uten å fortelle eksforloveden sin at hun skulle dra.

«Og nå er jeg her», hvisket hun til seg selv. «Nå er vi i gang.»

Eva trakk pusten dypt og gikk inn i sykehusets lyse, luftige lobby. Lysstråler skinte gjennom de flettede tretakene og fremhevet de livlige blomstertapetene på veggene. Det store venteområdet var dekket av myke skinnstoler. Det føltes mer som et overdådig hotell enn et sykehus.

Dette kan jeg venne meg til, tenkte hun og gikk bort til resepsjonen.

«God morgen», sa resepsjonisten. «Kan jeg hjelpe deg?»

«Ja, jeg er doktor Eva Gordon. Jeg skal møte sykepleier Brandi Bennett her i resepsjonen. Hun jobber på akuttmottaket …»

«Doktor Gordon?» spurte en liten, krøllete blondine med et varmt smil da hun kom mot Eva. «Jeg er sykepleier Bennett. Men vær så snill å kalle meg Brandi.»

Eva tok den utstrakte hånden hennes. «Hei, Brandi. Hyggelig å treffe deg. Takk igjen for alle rådene du ga meg før jeg kom. Det gjorde ting så mye enklere.»

«Det var så lite. Tro meg, jeg vet hvordan det er å forlate en liten by og flytte til en storby. Jeg kommer fra Clemmington i California, som bare ligger noen timer unna. Du hadde en mye lengre reisevei fra Black Willow i Iowa.»

«Ja», nikket Eva og kastet et blikk rundt i lobbyen. «Jeg håper bare jeg kan tilpasse meg raskt.»

«Det er jeg sikker på at du vil. Dette kommer til å bli en fantastisk opplevelse. Det har det i hvert fall vært for meg. Er du klar for en omvisning?»

Knutene i Evas mage løste seg sakte opp. «Ja, jeg er klar.»

«Flott. Vi begynner i toppetasjen, der koronaravdelingen og intensivavdelingen ligger, og så jobber vi oss nedover. Jeg sparer akuttmottaket til sist.»

Da de gikk mot heisen, spurte Brandi: «Hva var det med vikariatet her på Fremont General som fikk deg til å flytte hjemmefra, om jeg får lov til å spørre?»

«Det er en lang historie. Men la oss foreløpig bare si at det er et sårt tiltrengt miljøskifte.»

*

«Så det er det i et nøtteskall», sa Brandi. «Et ganske stort nøtteskall, men du skjønner essensen.»

«Det gjør jeg», sa Eva. «Det er mye å ta inn over seg. Dette er et så vakkert sykehus, og stort. Jeg kommer nok til å gå meg vill flere ganger enn jeg kan telle. Forhåpentligvis tar det ikke lang tid før jeg finner frem.» Hun kastet et blikk fremover. «Og nå, det beste til slutt?»

«Ja, akuttmottaket. Vi er nesten fremme. Kafeteriaen er like ved. Vil du stoppe innom og ta en kopp kaffe?»

«Det ville vært fantastisk. Jeg kan ikke tro at jeg har klart meg så lenge uten mitt daglige koffeininntak.»

Eva fulgte etter Brandi inn i den solfylte spisesalen. De gikk forbi en rekke matstasjoner, fra sushi- og pølseboder til pasta- og salatbarer. Rett før de nærmet seg Drip & Sip Coffee Stop, dukket det opp en kjent skikkelse.

«Vent, er det …?» begynte Eva, og trodde at hun kanskje nettopp hadde fått øye på Idris Elba.

Nei, det kan det ikke være. Det er ingen kameraer her som filmer en film. Så hvorfor skulle han være her iført labfrakk?

«Er det hvem?» spurte Brandi og så seg rundt.

Eva nølte, hun ville ikke innrømme at hun hadde forvekslet en lege med en filmstjerne. «Å, det er ingenting. Så hva anbefaler du?»

«Min favoritt er en iskald espresso med en skvett havremelk. Det holder meg på tå hev hele dagen.»

«Høres ut som om det er akkurat det jeg trenger.»

«Flott. Jeg bestiller.»

Mens Brandi bestilte, gled Evas blikk mot utgangen. Den Idris Elba-lignende mannen var på vei ut. Til tross for at han sto med ryggen til henne, følte Eva det som om hun kjente ham. Den høye, slanke kroppen, det korte, bølgete håret som smalnet ned i nakken, og de store hendene som gestikulerte ettertrykkelig, var noe hun kjente igjen.

«Vær så god», sa Brandi og rakte Eva en kopp. «Jeg håper du liker den.»

Hun tok en lang slurk og lukket øynene. «Mm, den er nydelig. Godt valg.»

«Fantastisk. Klar til å dra til akutten?»

«Absolutt.»

Det gikk et sus av opphisselse gjennom Eva da skoene hennes klikket mot de hvite flisene.

Fra kafeteriaen svingte de til venstre.

«Å, vent litt», sa Brandi og stirret nedover gangen. «Doktor Malone!» ropte hun.

Eva fulgte blikket hennes. Det falt på Idris’ dobbeltgjenger, som satt med hodet begravd i en mappe. En hissig, skallet mann som han snakket med, dyttet til ham og pekte deretter på Brandi. Han så opp.

«Har du et øyeblikk?» spurte Brandi. «Jeg vil gjerne at du skal møte noen.»

Da mennene kom mot dem, ble hele kroppen til Eva nummen.

«Nei  …», hvisket hun. «Det kan ikke være …»

«Unnskyld?» sa Brandy.

«Det er doktor …?»

«Doktor Malone. Doktor Clark Malone, for å være nøyaktig. Han er en av legene på akuttmottaket, så dere to kommer til å jobbe tett sammen.»

Evas knær ga etter. Hun lente seg mot veggen, mens hun kjempet for å forstå Brandis ord.

Clark Malone …

De to delte en turbulent fortid som hun hadde begravd dypt i sinnet sitt. Inntil nå. For da han nærmet seg, kom en virvelvind av minner susende, og det første var at han ikke lenger var en kjekk, men spinkel ung medisinstudent. Clark hadde modnet til en fullvoksen, bredskuldret og ekstremt flott mann.

De hadde møtt hverandre det første året på medisinstudiet. Til tross for den ubestridelige kjemien mellom dem, hadde Eva og Clark dannet et tett platonisk bånd. Sammen hadde de hjulpet hverandre med å tilpasse seg en ny by, en utfordrende studiehverdag og en streng timeplan. Selv om fritiden var sparsom, snek de seg av og til til Black Sheep Social Club i Cedar Rapids for å høre live jazzmusikk, eller Pub 217 for å spise vegetarburgere. Vennskapet de hadde bygget opp, var solid, ja, uforlignelig. Men alt dette endret seg en kveld i løpet av deres tredje år.

Timevis med intense studier til en eksamen i genetikk, blandet med noen øl, hadde forvandlet en lesekveld til en heftig omgang mellom lakenene. Clark hadde håpet at dette skulle føre til mye mer, men Eva hadde beklageligvis forklart ham at hun var fullt fokusert på studiene og ikke kunne fortsette med noe som kunne sette hennes medisinske mål i fare.

Hun avviste ham imidlertid ikke helt. Eva hadde fortalt Clark at selv om de ikke kunne være sammen på den tiden, var hun åpen for noe mer når de hadde funnet seg til rette i sine nye jobber etter endt utdanning. I mellomtiden hadde de forsøkt å forbli venner, men ting var bare ikke det samme. De hadde langsomt glidd fra hverandre, og etter endt utdanning mistet de kontakten.

Å miste Clark som venn hadde såret henne dypt. Men Evas ambisjoner hadde gått foran følelsene hennes – hun hadde jobbet for hardt til å risikere å bli distrahert. Men hun hadde tenkt på ham mange ganger i årenes løp – spesielt den hete natten de hadde delt. Hun hadde vurdert å kontakte Clark ved flere anledninger, men hadde alltid snakket seg selv fra det. Etter den følelsesmessige berg-og-dal-baneturen de hadde vært gjennom, trodde hun ikke at han ville ønske å høre fra henne. Siden han heller aldri hadde kontaktet henne, hadde Eva regnet med at han hadde gått videre, og bestemt seg for å gjøre det samme.

Nå sto han foran henne på Fremont General Hospital, av alle steder.

Hva var oddsen?

Eva dyttet seg bort fra veggen og rettet på den svarte blazeren. Øynene deres møttes. Hun løftet hånden og vinket svakt.

Det lyse, innbydende smilet i Clarks kjekke ansikt forsvant øyeblikkelig. Øynene hans ble smalere, som om han ikke kunne tro det han så. Reaksjonen forårsaket en smerte så dyp at Eva ønsket at hun kunne teleportere seg rett tilbake til Black Willow.

«Doktor Malone», begynte Brandi. «Jeg vil gjerne at du skal møte …»

«Doktor Eva Gordon», avbrøt Clark henne kjølig.

«Hallo, doktor Malone», nærmest pep Eva gjennom skjelvende lepper.

Brandi så fra den ene til den andre. «Kjenner dere to hverandre?»

«Det gjør vi», mumlet Eva, mens hun festet blikket på Clarks pulserende tinninger. «Vi gikk på Cedar Rapids Medical School sammen.»

Clark senket skuldrene og foldet hendene foran seg mens han stirret på henne.

Forsvarsmekanismen hans når han beskytter følelsene sine, tenkte Eva, overrasket over hvor lett det var å lese ham etter alle disse årene.

«Jeg …» Clark tok en pause, han virket forvirret. «Jeg er overrasket over å se deg her på Fremont General, doktor Gordon. Hva bringer deg til Las Vegas?»

«Faktisk», supplerte Brandi, «har doktor Gordon takket ja til et midlertidig oppdrag her på akuttmottaket de neste tre månedene. Så dere to kommer til å jobbe tett sammen, noe som burde være en enkel overgang, siden dere har gått på medisinstudiet sammen.»

«Vent, du aksepterte hva?» bjeffet Clark, rett før kollegaen kom og rakte ut en hånd.

«Doktor Gordon, velkommen om bord. Det er flott å ha deg her.»

«Å!» utbrøt Brandi. «Jeg ber om unnskyldning. Jeg ble så overrasket over å finne ut at doktor Gordon og doktor Malone kjenner hverandre, at jeg glemte manerene mine. Doktor Gordon, dette er Leo Graham, vår anerkjente direktør for akuttmedisin. Hvis du har spørsmål eller bekymringer, er han din mann.»

«Hyggelig å treffe deg, direktør Graham.»

«I like måte. Og vær så snill, kall meg Leo.»

Clark kikket ned på klokken og dyttet til Leo. «Vi må tilbake til kontoret ditt. Jeg har noen filer å gå gjennom med deg, og flere pasienter å se til. Doktor Gordon, velkommen til Fremont General. Jeg antar at vi ses igjen.»

«Hyggelig å møte deg, doktor Gor …», begynte Leo, men Clark tok tak i armen hans og dro ham i motsatt retning.

Brandi snudde seg mot Eva. «Ikke bry deg om dem. Det kan være ganske hektisk her, så de har det sikkert bare travelt. Er du klar til å avslutte omvisningen?»

«Klart det», mumlet Eva, og samvittigheten stakk i henne.

Han tåler ikke engang å være i nærheten av meg. Dette kommer ikke til å fungere. Jeg burde ikke ha kommet hit.

«Vent», fortsatte Eva hastig. «Før vi avslutter omvisningen, må jeg innom dametoalettet. Er det et i nærheten?»

«Rett frem og til høyre. Når du er klar, kan du møte meg inne på akuttmottaket. Det er litt lenger ned i gangen, på venstre side. Bare følg skiltene.»

«Takk. Jeg kommer straks.»

Eva skyndte seg nedover korridoren, og kastet kaffen i en søppelbøtte.

Dette kan ikke være sant!

Akkurat da hun nådde toalettet, gikk en gruppe mødre med skrikende småbarn på slep inn. Eva fortsatte nedover gangen, på jakt etter en stille krok.

Tre tomme telefonkiosker dukket opp lenger fremme. Eva gled inn i den første, tok opp mobiltelefonen fra vesken og slo et nummer.

Amanda tok telefonen på første ring. «Hei! Hvordan går det der ute i solfylte Sin Cit …»

«Amanda! Du vil aldri, og jeg mener virkelig aldri, gjette hvem som jobber på Fremont General.»

«Vent, ro deg ned. Jeg kommer aldri til å gjette hva?»

«Hvem. Hvem som jobber her!»

«Hvem?»

«Clark. Som i Clark Malone!»

Det ble stille i den andre enden av røret.

«Amanda? Er du der ennå?»

«Jeg er her. Jeg vet ikke hva jeg skal si, bortsett fra wow. Du og Clark, sammen igjen? Dere to forlot ikke akkurat medisinstudiet på den beste måten, så å bli gjenforent med ham etter alle disse årene, under disse omstendighetene, er …»

«Vilt som bare det», skjøt Eva inn.

«Nettopp. Og dere var så gode venner. Helt til dere lå sammen. Jeg har aldri forstått hvorfor du ikke ga ham en sjanse etter det. Spesielt med tanke på hvor bra sexen var, ifølge deg.»

«Amanda, vær så snill. Du vet hvorfor jeg ikke ga ham en sjanse den gangen. Jeg var fokusert på å bli best i klassen og få førstevalget mitt som turnuslege. Jeg hadde ikke tid til et seriøst forhold.»

«Du ville heller gjøre som din far ønsket og blidgjøre din sosietetsmor …»

«Det er jo forståelig med tanke på alt de har ofret for meg, ikke sant?» avbrøt Eva. «Spesielt moren min. Dette er en generasjonsgreie. Hun så foreldrene sine slite i årevis og sparte til de var i midten av femtiårene for å kjøpe sitt første hus. Så hadde moren min to jobber for å hjelpe faren min med å komme seg gjennom medisinstudiene. Hun ville ikke se meg gå gjennom de samme prøvelsene.»

«Er det derfor hun alltid har vært så opptatt av at du også skal være sammen med Kyle?»

«Det er absolutt derfor. Moren min elsker at han kommer fra en god familie og har gjort det bra for seg selv. Hun er av den gamle skolen. Hun vil at jeg skal bli tatt godt vare på, til tross for at jeg er i stand til å ta vare på meg selv.»

«Og jeg forstår alt det, Eva. Men dette er ditt liv. Når skal du begynne å leve det på dine egne premisser? Du har bevist for foreldrene dine at de har gjort en fantastisk jobb med å oppdra deg. Du er blitt en vellykket lege, akkurat som din far. Det var derfor alle her på klinikken ble så fortvilet da de fikk vite at du hadde takket ja til dette midlertidige oppdraget! Hva med drømmene dine? Som jeg vet inkluderer å finne kjærligheten igjen. Jeg har alltid sagt at når det gjelder Clark …»

«Jeg vet det, jeg vet det», brøt Eva inn. «Du har alltid sagt at jeg kanskje har gått glipp av mitt livs kjærlighet.» Det stakk i brystet hennes. «Akkurat nå er det det siste jeg trenger å høre.»

«Beklager, min venn. Jeg er bare ærlig. Men vent, hva er egentlig problemet? Det kan være bra at du og Clark gjenforenes. Kanskje dette er universets måte å bringe dere to sammen igjen på.»

«Jeg ble nettopp dumpet av forloveden min. Hovedgrunnen til at jeg kom til Las Vegas, var at jeg ville unnslippe alle påminnelsene om kjærlighetssorgen og leges i fred. Jeg vil ikke havne i en ny situasjon der jeg kan bli såret igjen. Og Clark ser ut til å hate meg. Da vi støtte på hverandre nå nettopp, kunne han ikke vente med å komme seg vekk.» Eva stønnet høyt. «Dette var en tabbe. Jeg burde dra hjem igjen.»

«For noe tull. Gi denne fantastiske muligheten en sjanse, Eva. Og ikke bekymre deg for Clark. Han ble sikkert like sjokkert over å se deg som du ble over å se ham. Dere to vil finne fotfeste, og forhåpentligvis gjenopplive det gamle vennskapet. Stol på meg. Det ligger mer i denne tilfeldige gjenforeningen enn du kanskje tror.»

«Jeg vet ikke helt, men takk for rådet.» Eva sukket og kastet et blikk på klokken. «Det er best jeg går. Sykepleieren som skal vise meg rundt på sykehuset, tror sikkert at jeg har gått meg vill.»

Eva avbrøt samtalen og gikk til akuttmottaket, mens hun ba om at hun ikke skulle støte på Clark igjen. Vel fremme rakte Brandi henne en labfrakk.

«Vær så god, doktor Gordon. Man vet aldri. Det kan hende vi må trå til og hjelpe til midt under omvisningen. Det er best å være forberedt.»

Venteområdet var fylt av slitne pasienter som satt blant bekymrede venner og slektninger. En sikkerhetsvakt forsøkte å holde orden på en stor gruppe mennesker som stimlet sammen i resepsjonen.

Brandi førte Eva ned en lang korridor mens hun pekte fra side til side. «Dette er omsorgsområdene våre. Her kommer du til å tilbringe mesteparten av tiden din, fra gjenopplivnings- og traumeavdelingene til operasjonsstuene og observasjonsavdelingene.»

Eva tok det hele innover seg. «Jøss, dette er så annerledes enn det jeg er vant til.»

«La oss gå til baksiden. Jeg skal vise deg hvor biblioteket og bønnerommet ligger. Og ikke vær redd. Du vil finne deg til rette her på null komma niks. Jeg er sikker på at doktor Malone mer enn gjerne vil ta deg under sine vinger.»

Det tviler jeg sterkt på, tenkte Eva, mens hun fortsatt vurderte beslutningen om å komme til Las Vegas.

